පිළිගත් ක්‍රමවේදයට පමණක් රැකියා සඳහා මැලේසියාට පැමිණෙන්නැයි එරට ශ්‍රී ලංකා මහ කොමසාරිස් කාර්යාලය ශ්‍රී ලාංකිකයන්ගෙන් ඉල්ලීමක් කරයි.ඒ අනුව නීත්‍යානුකූල ලෙස ශ්‍රී ලංකා විදේශ සේවා නියුක්ති කාර්යාංශයේ ලියාපදිංචි වී පැමිණිය යුතු අතර එසේ නොමැතිව නීති විරෝධී ලෙස පැමිණීමෙන් විවිධ ගැටළු රැසකට මුහුණ දීමට සිදුවන බව මැලේසියාවේ ශ්‍රී ලංකා මහ කොමසාරිස් ඉබ්‍රහිම් සහිබ් අන්සාර් මහතා "දිනමිණ" ට පැවසීය.විවිධ පුද්ගලයන්ගේ මඟ පෙන්වීම මත නීති විරෝධී ලෙස රැකියා සඳහා මැලේසියාවට පැමිණි විශාල පිරිසක් මේ වනවිට අතරමංව සිටින බවට තොරතුරු ලැ‍බී තිබෙන බව පෙන්වාදුන් ඒ මහතා මෙලෙස අතරමං වූ ශ්‍රී ලාංකිකයන් අවම වශයෙන් දිනකට දෙදෙනෙකු හෝ තිදෙනෙකු තම මහකොමසාරිස් කාර්යාලය වෙත පැමිණෙන බවද සදහන් කළේය.මැලේසියාවේ ආගමන හා විගමන නීති දැඩිව ක්‍රියාත්මක බව සදහන් කළ අන්සාර් මහතා මෙලෙස නීති විරෝධී ලෙස පැමිණෙන ඇතැම් ශ්‍රී ලාංකිකයන් එරට පොලීසිය මඟින් අත්අඩංගුවට ගෙන සිරගත කරන බවද වසරක් හෝ දෙකක් මෙලෙස සිර දඬුවම් විඳීමට සිදුවන බවද ප්‍රකාශ කළේය.